
[bookmark: _GoBack]Comunicarea Comisiei privind misiunile europene 
1. Introducere
Răspunsul cetățenilor europeni la condițiile meteorologice extreme din mai multe țări ale UE din această vară a dovedit forța și importanța solidarității și cooperării europene. Țările europene nu au ezitat să se ajute reciproc pentru a lupta împotriva incendiilor forestiere, pentru a remedia pagubele cauzate de inundații și pentru a oferi sprijin financiar persoanelor care și-au pierdut locuința. Aceste dezastre naturale confirmă încă o dată urgența climatică și criza biodiversității cu care ne confruntăm în Europa și în întreaga lume. 
Pandemia de COVID-19, care a adus cu sine provocări din domeniul sanitar și socioeconomice, a demonstrat în mod clar că o criză poate fi cel mai bine abordată prin solidaritate, acțiune coordonată și acordarea unui rol esențial datelor științifice independente. Ea a reamintit și faptul că nicio criză nu este infailibilă. Deși pandemia a avut efecte pozitive, de exemplu, asupra calității aerului în orașe sau asupra implicării locale a vecinilor prin acțiuni de întrajutorare, ea a afectat și alte riscuri pentru sănătate, cum ar fi cancerul, prin reducerea activităților de prevenire, depistare timpurie, diagnosticare și tratament. 
Aceste crize climatice și sanitare reprezintă un apel la acțiune pentru ca toți actorii societății să își unească forțele în moduri noi și inovatoare. Perpetuarea situației actuale nu este o soluție. Europenii sunt conștienți de necesitatea urgentă de a acționa și de a sprijini cu fermitate știința pentru a găsi soluții, iar acest lucru oferă un impuls unic pentru un nou tip de politică în domeniul cercetării și inovării. Putem să fim îndrăzneți și ambițioși pentru a modela viitorul în care dorim să trăim cu același spirit de echipă și cu aceeași disponibilitate de a coopera care a fost demonstrată în aceste momente dificile. 
În acest sens, Parlamentul European și Consiliul UE au mandatat Comisia să introducă un nou mod de lucru în domeniile de politică, domeniile de expertiză și știință, dialogând în mod direct cu întreprinderile, comunitățile locale și comunitatea de cunoaștere și inovare: Misiunile UE[footnoteRef:2]. Ancorate în cercetare și inovare[footnoteRef:3], scopul lor este de a aborda provocările societale și de a reconecta cetățenii la Uniunea Europeană, inspirându-i și capacitându-i să își îmbunătățească atât propriile vieți, cât și viețile altora.  [2:  Misiunile își au temeiul juridic în Regulamentul privind Orizont Europa [articolul 8 din Regulamentul (UE) 2021/695 al Parlamentului European și al Consiliului din 28 aprilie 2021]. ]  [3:  Sunt prezentate doar bugetele pentru sprijinirea misiunilor Orizont Europa prin intermediul pilonului 2, fără a include finanțarea substanțială preconizată din partea altor programe. ] 

Aceasta este șansa noastră de a colabora pentru un viitor sănătos, ecologic și digital. Aceasta este misiunea noastră. 
2. Misiunile UE
Misiunile UE pornesc de la ideea că provocările societale complexe necesită un efort coordonat în întreaga Europă pentru a genera un impact. Ele sprijină prioritățile ambițioase ale Comisiei și recunosc că trebuie să depășim nivelul actual al instrumentelor existente. Misiunile vor obține rezultate printr-un nou rol pentru cercetare și inovare în cadrul programului Orizont Europa, combinat cu o abordare coordonată, cuprinzătoare și cu o nouă relație cu cetățenii. Misiunile UE au stabilit obiective îndrăznețe, concrete și măsurabile, într-un interval de timp bine definit, în care rezultatele pot fi preconizate în mod realist. Monitorizarea și evaluările vor fi continue. Misiunile vor constitui un efort coordonat al Comisiei de a pune în comun resursele necesare în ceea ce privește programele de finanțare, politicile și reglementările, serviciile și sursele de date[footnoteRef:4], precum și alte activități pentru atingerea obiectivelor propuse. Ele vor mobiliza pe deplin și vor implica actorii publici și privați, cum ar fi statele membre ale UE, autoritățile regionale și locale, institutele de cercetare, antreprenorii și investitorii publici și privați, pentru a crea un impact real și de durată.  [4:  De exemplu, Programul spațial al UE, Rețeaua europeană de observare și date privind mediul marin (EMODnet), platforma Climate-ADAPT] 

Un element deosebit de important al misiunilor UE va fi acela de a intra în contact cu comunitățile locale și de a implica cetățenii Europei pentru a asigura adoptarea noilor soluții și abordări la nivelul societății.
Misiunile vor sprijini în mod direct priorități precum Pactul verde european, planul european de luptă împotriva cancerului, o economie în serviciul cetățenilor, noul Bauhaus european[footnoteRef:5], precum și agenda reînnoită a UE privind competitivitatea industrială și Programul spațial european, sprijinind în același timp obiectivele de dezvoltare durabilă ale Organizației Națiunilor Unite (ODD). Colegiuitorii au identificat și au convenit asupra a cinci domenii de misiune[footnoteRef:6], care au fost apoi dezvoltate suplimentar de comitetele de experți ai misiunilor specializate pe baza unor consultări ample cu părțile interesate și cu cetățenii[footnoteRef:7]. În prezent, Comisia lansează implementarea a cinci misiuni ale UE:  [5:  Va colabora cu misiunile pentru a răspunde provocărilor comune în vederea accelerării procesului de transformare a locurilor în care trăim și a stilurilor noastre de viață, pentru o calitate a vieții mai sustenabilă, mai favorabilă incluziunii și mai bună https://europa.eu/new-european-bauhaus/system/files/2021-09/COM%282021%29_573_EN_ACT.pdf]  [6:  https://eur-lex.europa.eu/legal-content/RO/TXT/?qid=1540387631519&uri=CELEX%3A52018PC0435]  [7:  https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe/missions-horizon-europe/citizen-events-and-specialised-missions-conferences_ro] 

[image: ]Adaptarea la schimbările climatice: sprijinirea a cel puțin 150 de regiuni și comunități europene să devină reziliente la efectele schimbărilor climatice până în 2030.
Această misiune va transforma provocarea urgentă reprezentată de adaptarea la schimbările climatice într-o oportunitate de a crea o Europă rezilientă, echitabilă și pregătită să abordeze perturbările climatice, precum fenomenele meteorologice extreme și incendiile forestiere, dar și bolile infecțioase. Misiunea va sprijini regiunile europene să fie pregătite pentru schimbările inevitabile și evenimentele extreme și să facă schimb de experiențe și soluții pentru a preveni pierderea de vieți omenești și de mijloace de subzistență.
[image: ]Cancer: îmbunătățirea vieții a peste 3 milioane de persoane până în 2030 prin prevenire, tratamente curative și luarea de măsuri pentru ca persoanele afectate de cancer, inclusiv familiile acestora, să trăiască mai mult și mai bine.

[image: ]Misiunea va sprijini statele membre, regiunile și comunitățile să mențină sub control cancerul, mai ales în contextul perturbator al pandemiei de COVID-19. Ea va îmbunătăți înțelegerea cancerului, va stimula prevenirea, va optimiza diagnosticarea și tratamentul, va îmbunătăți calitatea vieții pacienților și a familiilor acestora și va asigura un acces echitabil la asistență medicală în întreaga Europă. Misiunea va plasa cetățenii, inclusiv pacienții, în centrul cercetării și inovării, iar cercetarea și inovarea în centrul elaborării politicilor. 

[image: ]Refacerea oceanelor și a apelor noastre până în 2030 

Schimbările provocate de om și determinate de modificările climei expun oceanele, apele și, deci, societățile noastre la riscuri foarte grave. Noua abordare sistemică a acestei misiuni va trata oceanele și apele ca un tot unitar și va juca un rol esențial în atingerea neutralității climatice și în refacerea naturii. Misiunea va contribui la atingerea obiectivelor UE de protejare a 30 % din suprafața marină a UE, precum și de refacere a ecosistemelor marine și a 25 000 de km de râuri cu curgere liberă, de prevenire și eliminare a poluării prin reducerea cantității de deșeuri de plastic din mări, reducerea pierderilor de elemente nutritive și reducerea cu 50 % a utilizării pesticidelor chimice și de transformare a economiei albastre, făcând-o neutră din punct de vedere al impactului asupra climei și circulară, cu emisii maritime nete egale cu zero.

[image: ] 
100 de orașe inteligente și neutre din punctul de vedere al impactului asupra climei până în 2030 
Producând peste 70 % din emisiile globale de CO2, orașele joacă un rol esențial în realizarea neutralității climatice până în 2050. Cel puțin 100 de orașe vor fi sprijinite pentru a deveni neutre din punctul de vedere al impactului asupra climei până în 2030. Aceste orașe vor elabora, în strânsă cooperare cu cetățenii, contracte municipale privind clima („Climate City Contracts”) care vor detalia strategia de implementare și monitorizare a soluțiilor inovatoare și digitale pentru atingerea neutralității climatice. Ele vor fi lideri în inovare în domeniul climei și vor demonstra soluții de reducere a emisiilor de carbon care vor permite tuturor celorlalte orașe să le urmeze exemplul până în 2050. 

[image: ]Un pact al solului pentru Europa: 100 de „laboratoare vii” și de „faruri” pentru a conduce tranziția către soluri sănătoase până în 2030
Viața pe Pământ depinde de soluri sănătoase, dar acestea sunt amenințate în întreaga lume. În Europa, 60 -70 % dintre soluri sunt considerate a fi nesănătoase, ceea ce ne face mai vulnerabili la insecuritatea alimentară și la fenomenele meteorologice extreme. Misiunea va implica cetățenii și va crea parteneriate eficiente între sectoare și teritorii pentru a proteja și a reface solurile în Europa și dincolo de granițele acesteia. Ea va contribui la îndeplinirea obiectivelor Pactului verde legate de agricultura sustenabilă, reziliența la schimbările climatice, biodiversitate și reducerea la zero a poluării.

3. Obținerea unui impact
Un nou rol pentru cercetare și inovare
Misiunile au un punct de plecare clar în domeniul cercetării și inovării: pe baza obiectivelor concrete ale fiecărei misiuni, acțiunile de cercetare și inovare stabilesc direcția pentru obținerea de rezultate. Sfera de cuprindere a misiunilor o depășește cu mult pe cea a unui singur proiect de cercetare. Obiectivul fiecărei misiuni este baza pentru un portofoliu de acțiuni de cercetare și inovare, care va include cercetarea fundamentală și aplicată, în toate sectoarele și domeniile. Misiunile pun accentul pe demonstrarea, extinderea și reproducerea soluțiilor existente și a celor noi, inclusiv inovații sociale. Acest fapt va asigura o abordare a inovării adaptată, incluzând inovarea socială, în care soluțiile vor fi pe deplin adaptate la circumstanțele locale. Totodată, schimbările graduale nu vor fi suficiente. Aceste provocări necesită o schimbare radicală, idei noi și asumarea de riscuri. Misiunile adoptă pe deplin gândirea creativă, stimulând experimentarea și soluțiile multiple, generate de la bază spre vârf, pentru a atinge obiectivele pe care și le propun, cuprind în arealul lor și instituții de educație și formare pentru rolul lor esențial în dezvoltarea talentelor, cunoștințelor și competențelor cetățenilor. Această colaborare deschisă, favorabilă incluziunii și inovatoare, care pune accentul, de asemenea, pe impactul social și pe transformări, având nevoie de investiții sociale și de noi programe de învățământ, este cea care ne sporește șansele de a găsi soluții pentru provocările societale complexe abordate de misiuni și care stimulează totodată întreprinderile de tip spin-off, atragerea de investiții private și stimularea competențelor și carierelor cercetătorilor. Misiunile vor reprezenta o ocazie unică de a combina capacitatea sectorului public de a sprijini experimentarea și de a accepta eșecul, prezentând în același timp capacitățile inovatoare și progresiste ale sectorului privat. 
Exemple de misiuni
· Misiunea „Adaptarea la schimbările climatice” va realiza 75 de demonstrații la scară largă de transformări sistemice în vederea pregătirii pentru pericolele majore generate de schimbările climatice, cum ar fi inundațiile, adaptate circumstanțelor locale și combinând măsurile tehnice cu soluții bazate pe elemente naturale. 
· Misiunea „Cancer” și Planul european de luptă împotriva cancerului vor contribui la crearea unor noi infrastructuri oncologice cuprinzătoare, menite să îmbunătățească accesul pacienților la îngrijiri medicale și studii clinice intervenționale de înaltă calitate. Crearea lor necesită o abordare a UE foarte bine orientată, care să reflecte particularitățile fiecărui sistem de sănătate, precum și inegalitățile existente. O strânsă colaborare între factorii de decizie, cercetători, cadrele medicale și pacienți reprezintă un element esențial.
· Misiunea Refacerea oceanelor și a apelor noastre va promova un sistem digital de cunoștințe privind oceanele și apa, care include pregătirea geamănului digital al oceanului („Digital Twin of the Ocean”), care urmează a fi integrat în inițiativa „Destinația Pământ” din cadrul programului Europa digitală. Misiunea va genera proiecte-pilot și va testa proiecte de cercetare și inovare revoluționare pentru a cartografia, monitoriza, prevedea, gestiona și reface oceanele și apele aflate sub efectele negative ale schimbărilor climatice și ale presiunilor antropice. Misiunea se va baza pe infrastructurile și serviciile europene existente și planificate, cum ar fi Copernicus[footnoteRef:8] și sau EMODet[footnoteRef:9] și le va extinde.  [8:  https://www.copernicus.eu/ro]  [9:  Rețeaua europeană de observare și date privind mediul marin (European Marine Observation and Data Network, EMODnet)] 

· Misiunea „Orașe inteligente și neutre din punctul de vedere al impactului asupra climei” va sprijini activitățile de cercetare și inovare (C&I) de mare amploare pentru dezvoltarea, testarea, demonstrarea și extinderea soluțiilor inovatoare pentru atingerea neutralității climatice în orașe în toate sectoarele. Misiunea va accelera capacitatea orașelor de a obține rezultate în ceea ce privește neutralitatea climatică și va ajuta orașele să devină centre axate pe extinderea soluțiilor inovatoare.
· Misiunea „Un pact al solului pentru Europa” va plasa comunitățile și părțile interesate în centrul procesului de inovare. Ea va realiza o acțiune de pionierat în ceea ce privește implementarea pe scară largă a 100 de „laboratoare vii” și de „faruri”, în cadrul cărora cetățeni din toate categoriile sociale și întreprinderi pot co-crea cunoștințe și soluții în condiții reale și își pot demonstra valoarea.

O abordare cuprinzătoare
Misiunile UE recunosc faptul că provocările societale necesită o abordare globală, cuprinzătoare, care să depășească limitele politicilor, ale programelor și ale diferitelor niveluri de guvernanță. Misiunile facilitează o astfel de abordare, începând cu un obiectiv clar și un acord comun cu privire la momentul în care acest obiectiv trebuie realizat. Impactul real va decurge din capacitatea misiunilor de a mobiliza toți actorii – diferitele niveluri de guvernare, cercetători și inovatori, instituții de învățământ, întreprinderi mici și mari, investitori și societatea civilă – în spatele acestor obiective concrete și realizabile. Încă de la început, ele oferă ocazia de a identifica actorii, politicile și instrumentele necesare și asigură o responsabilitate și angajamente comune din partea tuturor celor implicați. Pentru a orienta elaborarea planurilor de implementare ale misiunilor UE, a fost instituit un model de guvernanță specific al Comisiei pentru a asigura coordonarea și pentru a identifica sinergii în sprijinul obiectivelor misiunii. Implicarea strânsă a statelor membre și a țărilor asociate va fi esențială pentru atingerea obiectivelor misiunilor și alinierea la strategiile naționale. Vor fi identificate complementarități cu strategiile regionale și strategiile de specializare inteligentă, pentru a contribui la reducerea decalajului în domeniul inovării între statele membre și între regiuni, cu sprijinul Comitetului Regiunilor, precum și cu sprijinul rețelelor europene de sprijinire a IMM-urilor și a inovării.
Exemple de misiuni

· Misiunea „Orașe inteligente și neutre din punctul de vedere al impactului asupra climei” va aplica o abordare bazată pe cerere, iar o platformă de misiune va oferi orașelor expertiza tehnică, de reglementare și financiară necesară pentru a realiza tranziția către neutralitatea climatică. Misiunea va sprijini, de asemenea, un portofoliu de proiecte de demonstrare și proiecte-pilot de cercetare și inovare care să răspundă nevoilor exprimate de orașe, cu implicarea deplină a tuturor actorilor relevanți de la nivel național și local. 
· Misiunea „Cancer” va lansa o colaborare unică cu statele membre și cu părțile interesate la nivel regional, național și la nivelul UE. Un model nou de guvernanță în comun[footnoteRef:10] pe baza unui dialog structurat va asigura o integrare sistematică și eficientă a evoluțiilor în materie de cercetare, inovare și politici privind cancerul în Europa. [10:  A fost creat „subgrupul comun privind cancerul” din cadrul Grupului de coordonare al Comisiei privind promovarea sănătății și prevenirea bolilor (SGPP), alcătuit din ministerele cercetării și sănătății; a fost înființat un „grup de contact al părților interesate” în cadrul Platformei privind politica în domeniul sănătății creată de Comisie, cu peste 300 de organizații înregistrate.] 

· Misiunea „Refacerea oceanelor și a apelor noastre” va reuni toți actorii relevanți în jurul aceleiași mese prin intermediul cartelor de implementare. Cartele vor angaja partenerii în crearea de „faruri“ la scara unui bazin pentru a soluționa probleme comune, transfrontaliere, cum ar fi refacerea ecosistemelor marine și de apă dulce, poluarea și pentru a sprijini o economie albastră neutră din punct de vedere al impactului asupra climei în întreaga UE.

O nouă relație cu cetățenii
Un alt element nou important al abordării misiunilor este modul în care acestea implică oamenii în general și, în special, tinerii, comunitățile și partenerii sociali. Noile oportunități de democrație participativă din întreaga Europă, inclusiv tehnologiile digitale concepute pentru a fi rezistente la actori răuvoitori, fac posibilă și necesară regândirea modului în care cetățenii pot contribui la modelarea, implementarea și monitorizarea politicilor care pot aduce o schimbare pozitivă în viețile lor. 
Misiunile propun o nouă modalitate de a găsi soluții, menite să faciliteze și să sporească atractivitatea implicării cetățenilor. Ele se axează pe obiective clare și concrete, făcând ca valoarea adăugată a acțiunii la nivelul Uniunii Europene să fie mult mai tangibilă, mai interesantă și mai ușor de pus în aplicare. Inovarea socială și activitățile științifice ale cetățenilor au un potențial enorm de a contribui la atingerea obiectivelor misiunii. Discuțiile și schimburile dintre comitetele misiunilor și cetățeni din întreaga Europă au fost organizate pe parcursul anilor 2019 și 2020[footnoteRef:11] pentru a oferi contribuții și comentarii cu privire la propunerile lor și vor continua în etapele de implementare și de monitorizare a misiunilor prin mijloace concepute pentru fiecare misiune și prin sprijinirea dialogului între misiuni. Conferința privind viitorul Europei[footnoteRef:12] a adaptat anumite caracteristici pentru a sprijini dialogul cu cetățenii în cadrul grupurilor sale de experți și vor fi create mijloace specifice de sprijinire a acestui dialog de-a lungul ciclului de viață al misiunilor. [11:  https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe/missions-horizon-europe/citizen-events-and-specialised-missions-conferences_ro]  [12:  https://futureu.europa.eu/?locale=ro] 

Exemple de misiuni:
· Misiunea „Adaptarea la schimbările climatice” va sprijini regiunile participante să consulte și să implice direct cetățenii, inclusiv prin intermediul grupurilor de experți sau al celor mai accesibile mijloace, autoritățile și întreprinderile în vederea pregătirii planurilor regionale privind riscurile climatice și a activităților de transformare.
· În cadrul misiunii „Orașe inteligente și neutre din punct de vedere al impactului asupra climei”, orașele selectate își vor implica cetățenii în elaborarea obiectivelor „contractelor municipale privind clima” („Climate City Contracts”) pentru a contribui la atingerea neutralității climatice până în 2030. Implicarea activă a cetățenilor în abordările organizate la nivel local va continua pe parcursul implementării, consolidând asumarea responsabilității și legitimitatea acțiunilor lansate de autoritățile locale.
· Misiunea „Un pact al solului pentru Europa” va permite cetățenilor să devină „gestionari ai solului”. Cetățenii vor beneficia de oportunități de a experimenta în practică modul în care sănătatea solului le afectează viața și vor fi stimulați să participe la inițiativele științifice cetățenești, contribuind, de exemplu, la colectarea de date pentru monitorizarea solului.
· Tinerii vor fi invitați să contribuie la protejarea planetei prin intermediul unei inițiative planificate privind clima în cadrul Corpului european de solidaritate.

4. Concluzie
Misiunile UE sunt concepute să acționeze într-un mod diferit. Ele reprezintă o modalitate inovatoare de a lucra împreună, de a aborda provocările și de a îmbunătăți viața cetățenilor în Europa și dincolo de granițele acesteia. Obiectivele concrete ale misiunilor și calendarul acestora pentru obținerea de rezultate până în 2030 oferă o cale clară de măsurare a succesului și contribuie la mobilizarea sprijinului din partea europenilor în diferite țări, sectoare și discipline. 
Comisia va mobiliza instrumentele și resursele adecvate în vederea atingerii obiectivelor misiunilor. Pentru a începe implementarea celor cinci misiuni, Comisia va pune la dispoziție 1,89 miliarde EUR din programul Orizont Europa pentru perioada 2021-2023. Prima tranșă principală va fi asigurată până la sfârșitul anului 2021. Până cel târziu în 2023, Comisia va efectua o evaluare a celor cinci misiuni și a nevoilor financiare viitoare. 
Misiunile trebuie să permită învățarea și experimentarea în comun a inovării în întreaga Europă în vederea atingerii obiectivelor lor, prin mobilizarea comunităților și a guvernelor. Implicarea activă a statelor membre, a regiunilor, a autorităților locale, a cercetătorilor, a inovatorilor, a sectorului privat, a cetățenilor, a societății civile și a investitorilor este un factor esențial pentru succes. De asemenea, sprijinul și contribuția Parlamentului European, de exemplu prin activitatea Comisiei speciale pentru lupta împotriva cancerului, vor fi, de asemenea, esențiale. În continuare, profilul internațional urmează să fie dezvoltat. În lunile următoare vor fi organizate discuții cu toți actorii relevanți pentru a defini cooperarea și pentru a stabili așteptările privind participarea lor la atingerea obiectivelor misiunilor. 
Angajamentele ambițioase pe o perioadă de aproape un deceniu reprezintă o distanțare îndrăzneață și necesară de la procesul tradițional de elaborare a politicilor. Natura provocărilor și beneficiile potențiale ne obligă să luăm măsuri decisive. Este timpul să fim îndrăzneți.

Anexă – Fișe informative privind misiunile

[image: ]„Adaptarea la schimbările climatice” care vizează să sprijine cel puțin 150 de regiuni și comunități europene pentru ca acestea să devină reziliente la efectele schimbărilor climatice până în 2030
De ce o misiune europeană?
Schimbările climatice reprezintă o amenințare imediată la adresa sănătății și a economiei noastre prin creșterea frecvenței și intensității fenomenelor meteorologice extreme, cum ar fi: 
· Inundații
· Uragane
· Incendii forestiere 
· Valuri de căldură
· Perioade de secetă 

În UE, impactul schimbărilor climatice costă deja cel puțin 12 miliarde EUR pe an. Estimările arată că aceste pierderi vor crește rapid dacă nu acționăm acum. 
Oportunități
Sprijinirea regiunilor noastre pentru a deveni reziliente la schimbările climatice le ajută:
· Să fie pregătite pentru schimbări inevitabile și evenimente extreme; 
· Să facă schimb de experiențe și soluții cu multiple beneficii;
· Să împiedice pierderi economice semnificative. 

Obiective
Misiunea:
· Va sprijini regiunile să înțeleagă, să se pregătească și să-și gestioneze mai bine riscurile și oportunitățile climatice;
· Va sprijini regiunile în vederea dezvoltării unor căi de transformare și a unor activități;
· Va sprijini soluții inovatoare privind reziliența la schimbările climatice și le va ajuta să găsească investiții suplimentare;
· Va accelera transformarea a ≥150 de regiuni astfel încât să devină reziliente la efectele schimbărilor climatice în viitor;
· Va realiza ≥75 de demonstrații la scară largă de transformări sistemice în vederea atingerii rezilienței la schimbările climatice. 
Acțiuni
· Va fi instituită o platformă de implementare a misiunilor pentru a sprijini și coordona implementarea misiunii și pentru a asista regiunile participante;
· Programul Orizont Europa va investi 368,36 milioane EUR în perioada 2021-2023 pentru a sprijini implementarea misiunii;
· Misiunea va începe cu 60-100 regiuni și va implementa primele acțiuni în perioada 2021-2023;
· Ulterior, misiunea va sprijini dezvoltarea unor soluții inovatoare de reziliență la schimbările climatice și implementarea lor pe teren cu alte 50-100 de regiuni.

Misiunea „Cancer”, îmbunătățirea vieții a peste 3 milioane de persoane până în 2030 prin prevenire și tratamente și luarea de măsuri pentru ca persoanele afectate de cancer, inclusiv familiile acestora, să trăiască mai mult și mai bine
De ce o misiune europeană?
Cancerul reprezintă o provocare societală majoră și în creștere și exercită o imensă presiune asupra sistemelor de sănătate, limitând numărul persoanelor care pot avea acces la diagnostic sau tratament în timp util:
· 2,7 milioane de persoane din UE sunt diagnosticate în fiecare an (numărul acestora va crește);
· 1,3 milioane de persoane mor anual din cauza cancerului (numărul acestora va crește); 
· Costul total al cancerului în Europa în 2018, estimat la 199 de miliarde EUR.

Abordarea acestor provocări nu poate fi realizată prin activități existente, adesea fragmentate, la nivelul UE, la nivel național și regional, mai ales în contextul perturbator al pandemiei de COVID-19.
Oportunități
Aceste provocări reprezintă o oportunitate unică pentru misiunea de combatere a cancerului:
· de a îmbunătăți menținerea sub control a cancerului în întreaga Europă; 
· de a pune cetățenii, inclusiv pacienții, în centrul cercetării și inovării;
· de a asigura o integrare sistematică a cercetării și inovării în elaborarea de politici, sprijinind implementarea Planului european de luptă împotriva cancerului.
Obiective
Misiunea, împreună cu Planul european de luptă împotriva cancerului:
· Va implementa o agendă strategică de cercetare și inovare (C&I) în vederea unei mai bune înțelegeri a cancerului;
· Va proiecta strategii de prevenire eficace;
· Va dezvolta noi metode de screening și de depistare timpurie;
· Va permite diagnosticarea optimizată și îmbunătățirea tratamentelor; 
· Va îmbunătăți calitatea vieții pacienților și a familiilor acestora;
· Va furniza sprijin adaptat țărilor, regiunilor și comunităților;
· Va stabili un nivel înalt de colaborare în cadrul comunității cancerului.

Acțiuni 
· Programul Orizont Europa va furniza 378,2 milioane EUR în perioada 2021-2023 pentru a sprijini implementarea misiunii;
· Instituirea platformei UE UNderstanding CANcer.eu (UNCAN.eu) (Inițiativa europeană pentru înțelegerea cancerului) și a Centrului digital european pentru pacienții bolnavi de cancer, precum și sprijinirea unei rețele de infrastructuri oncologice cuprinzătoare.

Refacerea oceanelor și a apelor noastre până în 2030 

De ce o misiune europeană?
Viața pe Pământ depinde de sănătatea sistemului conectat al oceanelor, mărilor și apelor interioare, care acoperă aproximativ 75 % din suprafața Pământului. Acest sistem reglează clima noastră și furnizează oxigen, apă potabilă, energie curată și alimente. Cu toate acestea, schimbările provocate de om pun oceanele și apele noastre în pericol grav, ceea ce duce la:
· Poluare;
· Pierderea biodiversității; 
· Fenomene meteorologice extreme, cum ar fi inundațiile, secetele și valurile de căldură. 

Trebuie să acționăm acum pentru a inversa procesul de degradare a oceanelor și a apelor noastre. 

Oportunități
Un ocean refăcut și ape sănătoase pot juca un rol esențial în realizarea următoarelor obiective:
· Neutralitatea climatică  Oceanul și apele sunt absorbanți majori de carbon și sunt esențiale pentru adaptarea la schimbările climatice
· Biodiversitatea  Oceanul și apele adăpostesc o mare diversitate de specii 
· Prosperitatea economică  Se estimează că oceanul va genera 2,5 mii de miliarde EUR pe an până în 2030
Obiective
Misiunea:
· Va proteja și va reface ecosistemele acvatice și biodiversitatea. 
· protejarea a ≥ 30 % din suprafața marină a UE
· protejarea strictă a ≥ 10 % din suprafața marină a UE
· refacerea a ≥ 25 000 km de râuri cu curgere liberă
· Refacerea ecosistemelor marine și costiere[footnoteRef:13] [13:  Misiunea va contribui, de asemenea, la viitoarele obiective de refacere a naturii pentru mediul marin, astfel cum s-a anunțat în Strategia UE privind biodiversitatea pentru 2030] 

· Prevenirea și eliminarea poluării 
· reducerea cu ≥ 50 % a cantității de deșeuri de plastic din mări
· reducerea cu ≥ 30 % a cantității de microplastic eliberat în mediu
· reducerea cu ≥ 50 % a pierderilor de substanțe nutritive
· reducerea cu ≥ 50 % a utilizării pesticidelor chimice și a riscurilor asociate acestora 
· Va transforma economia albastră a UE, făcând-o neutră din punctul de vedere al emisiilor de carbon și circulară 
· Emisii maritime nete egale cu zero
· Acvacultură fără emisii de carbon și cu impact redus
· Utilizarea multifuncțională circulară și cu emisii reduse de carbon a spațiului marin și acvatic. 
Acțiuni
· Programul Orizont Europa va furniza 344,16 milioane EUR în perioada 2021-2023 pentru a sprijini implementarea misiunii, alte fonduri provenind inclusiv din Fondul european pentru pescuit și acvacultură, InvestEU și din alte programe, cum ar fi Programul spațial al UE;
· Lansarea de „faruri” în bazinele maritime și fluviale majore pentru a testa, a demonstra și a implementa soluții pentru atingerea obiectivelor misiunii;
· Încheierea unor carte emblematice de implementare a „farurilor” pentru a asigura guvernanța și angajamentul politic; 
· Instituirea de „parcuri albastre” în întreaga UE pentru a oferi noi oportunități de refacere și conservare, precum și extinderea rețelelor de zone marine protejate;
· Înființarea unui sistem digital de cunoștințe privind oceanele și apa, care să includă pregătirea „Digital Twin Ocean”, o acțiune care să contribuie la activitățile Inițiativei „Destinația Pământ” și îmbunătățirea monitorizării ecologice a sănătății oceanelor, sprijinind gestionarea eficientă a apei;
· Conectarea, mobilizarea și capacitarea cetățenilor din Europa și a comunităților locale pentru a lua măsuri de refacere a oceanelor și a apelor într-un mod mai incluziv.

100 de orașe inteligente și neutre din punctul de vedere al impactului asupra climei până în 2030 
De ce o misiune europeană?
Orașele joacă un rol esențial în realizarea neutralității climatice până în 2050. Ele:
· Ocupă doar 4 % din suprafața terestră a UE;
· Găzduiesc 75 % dintre cetățenii UE; 
· Reprezintă > 65 % din consumul global de energie;
· Produc > 70 % din emisiile globale de CO2.
Deși o serie de orașe s-au angajat să reducă emisiile de gaze cu efect de seră, doar câteva orașe au adoptat un obiectiv de atingere a neutralității climatice până în 2030.
Oportunități
Orașe inteligente și neutre din punctul de vedere al impactului asupra climei:
· Vor contribui în mod substanțial la obiectivele UE de reducere cu 55 % a emisiilor; 
· Vor asigura un aer mai curat, un transport mai sigur și un trafic mai puțin congestionat pentru cetățeni;
· Vor asuma rolul de lider în domeniul climei și al inovării digitale, făcând Europa atractivă pentru investiții din partea întreprinderilor inovatoare și a lucrătorilor calificați; 
· Vor fi locuri în care „politica se întâlnește cu oamenii”, unde Pactul verde european prinde viață în viața de zi cu zi a europenilor;
· Vor fi surse de inspirație pentru restul orașelor din Europa și din afara acesteia să devină neutre din punctul de vedere al impactului asupra climei.
Obiective
Misiunea va implica autoritățile locale, cetățenii, întreprinderile, investitorii, precum și autoritățile regionale și naționale în:
1. Realizarea obiectivului „100 de orașe inteligente și neutre din punctul de vedere al impactului asupra climei până în 2030”;
1. Asigurarea faptului că aceste orașe acționează ca centre de experimentare și inovare pentru a permite tuturor orașelor europene să le urmeze exemplul până în 2050. 
Acțiuni
· Programul Orizont Europa va investi 359,29 milioane EUR în perioada 2021-2023 pentru a sprijini implementarea misiunii;
· O platformă a misiunii va oferi asistență tehnică, de reglementare și financiară orașelor (2021);
· Orașele vor pregăti, semna și implementa contracte municipale privind clima („Climate City Contracts”), co-create împreună cu cetățenii și cu părțile interesate de la nivel local și semnate de primarul lor sau de reprezentantul lor politic.
· 2021: Cererea de exprimare a interesului 
· 2022: Selectarea orașelor și pregătirea primelor contracte municipale privind clima;
· Va fi lansat un portofoliu de proiecte de cercetare și inovare (C&I) (2023);
· Un centru global de schimb de cunoștințe va facilita schimbul de cunoștințe între orașele din interiorul și din afara Europei (2023);
· O etichetă a misiunii va oferi vizibilitate și va crea oportunități de finanțare, de exemplu în cooperare cu Grupul Băncii Europene de Investiții;
· O rețea implicând autorități naționale, locale și regionale va contribui la creșterea gradului de pregătire pentru tranziția către neutralitatea climatică a orașelor din țările lor respective.

„Un pact al solului pentru Europa” - 100 de „laboratoare vii” și de „faruri” pentru a conduce tranziția către soluri sănătoase până în 2030
De ce o misiune europeană?
Viața pe Pământ depinde de soluri sănătoase, dar acestea sunt amenințate în Europa și în întreaga lume:
· Solurile stau la baza a 95 % dintre alimentele noastre și a altor servicii ecosistemice esențiale, cum ar fi apa curată, biodiversitatea și reglarea climei. Cu toate acestea, 60- 70 % dintre solurile din UE sunt considerate a fi „nesănătoase”, ceea ce ne face mai vulnerabili la insecuritatea alimentară și la fenomenele meteorologice extreme;; 
· aproximativ 70 % dintre terenurile agricole din UE prezintă niveluri excesive de nutrienți, cu efecte negative asupra calității apei și a biodiversității;
· aproximativ 25 % dintre terenurile din sudul, centrul și estul Europei prezintă un risc mare sau foarte mare de deșertificare;
· costurile asociate cu degradarea solului în UE sunt estimate la peste 50 de miliarde EUR pe an.
Este momentul să acționăm astfel încât generațiile viitoare să moștenească soluri curate, productive și reziliente.
Oportunități
Aceste provocări reprezintă o oportunitate unică pentru misiunea „Un pact al solului pentru Europa”:
· De a dialoga cu cetățenii și de a crea parteneriate eficiente pentru protecția și refacerea solului în toate sectoarele și teritoriile;
· De a contribui la o agricultură și o silvicultură durabile, la sisteme alimentare sănătoase și sigure, la reziliența la schimbările climatice, la biodiversitate, la reducerea poluării, la zone rurale dinamice și la alte ambiții ale Pactului verde; 
· De a sprijini ambiția UE de a juca un rol de lider în ceea ce privește angajamentele globale, în special obiectivele de dezvoltare durabilă (ODD).
Obiective
Pentru a conduce tranziția către soluri sănătoase până în 2030, misiunea:
· Va finanța un program ambițios de cercetare și de inovare, cu o componentă puternică axată pe științele sociale; 
· Va institui o rețea eficace alcătuită din 100 de „laboratoare vii” și de „faruri” pentru a co-crea cunoștințe, a testa soluții și a demonstra valoarea acestora în condiții reale;
· Va elabora un cadru armonizat de monitorizare a solului și de raportare în Europa; 
· Va sensibiliza publicul cu privire la importanța solurilor.
Acțiuni
· Programul Orizont Europa va investi 320 de milioane EUR în perioada 2021-2023 pentru a sprijini implementarea misiunii;
· Va lansa primul val de „laboratoare vii” în regiuni din toată Europa (2023-2024);
· Va institui o platformă de coordonare pentru a supraveghea rețeaua de 100 de „laboratoare vii” și de „faruri”;
· Va sprijini rețele specifice de colaborare cu regiunile și părțile interesate de la nivel regional, cu întreprinderi și cu cetățeni (2023-2027);
· Va lansa o campanie privind sănătatea solului prin intermediul Parteneriatului european pentru inovare privind agricultura (PEI-AGRI), cu accent pe sectoarele agricol și forestier;
· Va crea un consorțiu internațional de cercetare privind sechestrarea carbonului în sol.

